Zephany-hofsaak: Uitspraak dan gelewer | Maroela Media
Regterpresident John Hlophe sal na verwagting Donderdag uitspraak lewer in die Wes-Kaapse hooggeregshof. Die staat en die verdediging sal Woensdag hul slotbetoë lewer.
Die vrou, wat nie geïdentifiseer kan word nie ten einde Nurse se nuwe identiteit te beskerm, het onskuldig gepleit op die aanklagte teen haar. Sy word daarvan beskuldig dat sy Zephany op 30 April 1997 ontvoer het.
Die vrou het tydens die saak getuig dat sy in Desember 1996 ŉ miskraam gehad het en dat sy ŉ vrou genaamd Sylvia by die Tygerberg-hospitaal ontmoet het. Sylvia het glo aangebied om haar met vrugbaarheidsbehandeling of dan aanneming te help en dat dit R3 000 sal kos.
Die vrou het ŉ deposito van R800 betaal waarna sy vrugbaarheidsmedisyne ontvang het. Dit het glo nie gewerk nie waarna sy beplan het om aan te neem.
Volgens die vrou het sy gereël om Sylvia op 30 April 1997 te ontmoet om die aannemingsproses te bespreek maar dat daar ŉ vreemde vrou op haar gewag het en dat die vrou vir haar ŉ pasgebore baba gegee het.
Sy is glo aangesê om na die Retreat-hospitaal te gaan en vir Sylvia te bel. Sylvia het glo vir haar gesê die baba is ŉ jong vrou se kind en dat sy haar nie wou gehad het nie. Die beskuldigde het in die hof erken dat sy vir familie en haar man gesê het dit is haar kind.
Die beskuldigde, wat op 26 Februarie 2015 in hegtenis geneem is, het sedertdien geen kontak met Zephany gehad nie. Sy het die Nurse-familie vroeër om verskoning gevra maar hou vol dat sy nie die dag wat Zephany ontvoer is by die Groote Schuur-hospitaal was nie.
Shireen Piet het egter getuig dat die beskuldigde op 29 en 30 April by die hospitaal was en eers háár baba probeer steel het.
Die beskuldigde se man het ook getuig en gesê sy hart was gebreek toe hy verlede jaar uitgevind het Zephany is nie sy kind nie.